Wenke vir wanneer jy trourok soek – Love is
Wenke vir wanneer jy trourok soek
Tensy jy reeds lankal besluit het hoe jou trourok moet lyk, kan die soektog na presies die regte rok nogal senutergend raak. Om dié taak te vergemaklik, gee ons graag vir jou 'n paar nuttige wenke:
Maak asseblief vooraf 'n afspraak. By Bridal Manor wil ons graag hê dat jy die beste waarde uit jou geld moet kry, en om dit te verseker, het ons 'n bietjie tyd nodig om die nodige voorbereidings vir jou afspraak te tref.
Bring, veral met die eerste passing, net die familielede of vriendinne saam wie se menings jy regtig op prys stel. Te veel verskillende opinies kan baie verwarrend wees. Tydens jou tweede passing, wanneer jy jou gunstelingrokke vertoon, kan jy meer mense saambring. Dié tweede passing is gratis.
Moenie aanvanklik te veel afsprake maak en te veel rokke aanpas nie. Jy kry dalk jou droomrok by die eerste verskaffer. As die keuse te groot raak, kan dit tot frustrasie en onsekerheid lei.
By Bridal Manor sê ons: Trourok soek is soos man soek – as jy hom gevind het, moet jy ophou soek!
Wees 100% eerlik met jou konsultant oor hoe jy in elke rok voel wat jy aanpas – jy gaan niemand se gevoelens seermaak nie.
Moenie te lank voor jou troue begin aanpas en soek nie. Die mode verander voortdurend en jy kan dalk iets sien waarvan jy meer hou wanneer dit te laat is. Begin eers soek van ses tot agt maande voor die troue – dis oorgenoeg tyd.
Doen vooraf jou huiswerk en maak seker die boetiek wat jy kies, het rokke beskikbaar wat jou smaak, jou grootte en jou sak pas.
Wees realisties oor jou trourokbegroting. Doen navraag om uit te vind wat 'n realistiese prys vir 'n trourok is voordat jy begin aanpas en bestee eerder 'n bietjie meer aan die items wat die meeste waarde tot jou groot dag sal toevoeg. Vermy onnodige klein goedjies wat jou baie geld uit die sak kan jaag.
Moenie rokke aanpas wat baie duurder is as wat jy kan bekostig nie – jy wil nie later voel dat jou rok nie jou eerste keuse was nie.
Wees spontaan en pas een of twee rokke aan wat heeltemal anders lyk as die rok wat jy jou voorgestel het. Jy kan dalk aangenaam verras word!
'n Paar belangrike bykomstige items om in gedagte te hou
Kry betyds alle bykomstighede wat jy gaan nodig hê, byvoorbeeld jou skoene, oorbelle, hangertjies, haarstukke en jou sluier, indien jy een gaan dra.
Sorg dat jy haarknippies byderhand het ingeval daar 'n lastige paar hare is wat nie gedurende die fotosessie in plek wil bly nie.
Onthou die dankie-sê-geskenkies vir jul ouers en jou trougeskenk aan jou bruidegom, indien julle besluit het om geskenke uit te ruil.
Hou 'n lekker groot, sterk haakspeld byderhand. Al het jou rok 'n lus om die sleep op te hou, is dit altyd veliger om dit ook met 'n ekstra haakspeld vas te steek, net ingeval iets skeefloop.
Sorg dat jy babapoeier het – trourokke is warm en dit sal baie help as jy jou hele lyf poeier voordat jy jou rok aantrek. Dit sal enige klammigheid op jou vel absorbeer en dan ruik jy ook sommer lekker. Poeier is natuurlik ook uitstekend om vetkolle mee te verwyder indien jy op jou trourok sou mors.
'n Hekelpen kan baie nuttig wees indien jou rok baie knopies met klein lussies het. Jy sal verstom wees om te sien hoe maklik dit is om die lussies met die hekelpen om die knopies te haak!
'n Stoommasjien is ideaal indien jou trourok vervoer moet word en moontlik effens kan kreukel. So 'n masjien werk uistekend en kan met veiligheid vir enige materiaal gebruik word. Indien jy nie een het nie, kan jy uitvind of die trouvenue een beskikbaar het, of anders kan jy self een aanskaf. Dis 'n baie nuttige item in enige huis.
Sorg dat jy 'n pakkie Wet Wipes byderhand het, ingeval jy effens te opgewonde raak en 'n bietjie sjampanje op jou trourok mors.
Onthou 'n mooi sakdoekie of sneesdoekies. 'n Troue is 'n gelukkige maar ook 'n emosiebelaaide geleentheid en daar kan dalk 'n paar trane wees wat opgedroog moet word voordat hulle jou grimering bederf.
Laastens moet jy seker maak dat jy vooraf met jou bruidsmeisies of familielede afspreek wie jou blomme gaan vashou wanneer jy voor die kansel staan, wie jou sleep mooi gaan uitsprei, en wie jou sluier, nadat dit opgelig is, mooi gaan regtrek sodat dit die ritssluiter bedek en daar niks is wat die foto's sal bederf nie.